Juttusarja "Viisi kysymystä" jatkuu läpi koko kauden. Keskustelemme lajin avainhenkilöiden kanssa heidän elämästään ja urastaan sekä kyselemme heiltä tuoreimmat kuulumiset ja kiekkouutiset. Tällä kertaa saimme kuulla Winnipeg Jetsin Patrik Laineen mietteitä NHL:n tähdistöottelun yhteydessä.

Winnipeg Jetsissä NHL-tulokaskauttaan pelaava Patrik Laine on noussut raketin lailla jääkiekkotähtien joukkoon. Loistavasti sujunut alkukausi katkesi harmillisesti Buffalo Sabresin puolustaja Jake McCaben avojäätaklauksen tuloksena tulleeseen aivotärähdykseen, mutta kahdeksan pelin huilin jälkeen kaukaloon palannut Laine tykitti kahteen otteluun kolme tehopistettä (1+2).

Tampereelta rapakon taakse ponnistanut suomalainen supertulokas sai hienon kunnianosoituksen mahtavasta alkukaudestaan, kun hänet valittiin Central-divisioonan joukkueeseen NHL:n All Star -otteluun.

Jari Kurri ja Teemu Selänne valittiin NHL:n kaikkien aikojen sadan parhaan pelaajan listalle. Mikä merkitys sillä on sinulle ja muille suomalaisille?

- Heidän saamansa kunnianosoitus on iso juttu Suomelle. Suomalaiset tietävät, että meidänkin kotimaastamme voi päästä pelaamaan maailman parhaaseen jääkiekkoliigaan. Selänne ja Kurri ovat sankareita Suomessa, joten tämä on tärkeä asia sekä koko maalle että minulle.

Oliko jompikumpi heistä esikuvasi nuorena?

- Niinkin voidaan sanoa. Enemmän seurasin Aleksandr Ovetshkinin otteita. Hän pelasi minun ja kaverini suosikkijoukkueessa Washington Capitalsissa, joten katsoimme paljon hänen pelejään. Tietenkin seurasin myös Teemua ja muita suomalaisia.

Nyt on tähdistöotteluviikonloppu ja saat vetää hieman happea. Mitä teet vapaa-ajallasi täällä ja Winnipegissä?

- Pelaan vain videopelejä. Se on minun juttuni ja tykkään siitä. Katson myös telkkaria ja voin ottaa rennosti kavereiden kanssa.

Vietätkö mieluummin aikaa Suomessa vai Winnipegissä?

- Kotikaupunkini on aina kotikaupunkini, joten mikään ei ole sen parempaa. Winnipeg on kuitenkin kiva, koska se on hyvin samanlainen kuin Tampere. Kummatkin ovat kylmiä paikkoja. Winnipeg alkaa tuntua kodilta, ja toivottavasti saan viettää siellä vielä useita vuosia.

Ketä puolustajaa et haluaisi kohdata yksi vastaan yksi -tilanteessa?

- Vaikea kysymys… En ehkä haluaisi kohdata Dustin Byfuglienia. En haluaisi pelata häntä vastaan, joten on hyvä, että hän on minun joukkueessani. Treeneissäkin hän ottaa minua aika kovaa, joten en haluaisi ollenkaan pelata häntä vastaan.